蘭溪葉宰以某阻水治山頂僧舍見邀作此詩以謝
作者：慕容彥逢
朝代：宋

paragraphs: 月輪一夜離天畢，山川吐雲翳朝日。
飛廉吼空馳霹靂，雨勢霶𩃱兩溪溢。
橫流不復相望軼，浪花飛起三千尺。
我時艤舟酣戰慄，眼看民居半沉溺。
邑令之賢誰等匹，爲治公居寄家室。
顧盼奔濤心暇逸，寓居恰倚青山脊。
吁嗟此驚身未歷，折腰遠來甘恐惕。
餐霞先生今鎩翼，附郭相君無所食。
愁霖謝子雖非敵，少宦徐郎良未懌。